2024-04-25
後疫情新常態︰提早晚餐、減少出外!新生活習慣改變企業營運模式!Marketing不停求變是王道
近來香港好多店舖喺夜晚九點半左右已經關門,十點後街道變得水淨鵝飛。其實唔單止喺香港,不少國家/城巿都有類似情況。除咗經濟不景令巿民減少出外消費,另一原因係疫情過後全球生活模式都改變不少,更出現好多想像唔到嘅新生活習慣。以前企業營商手法主導大眾消費習慣,但今天大眾新習慣反而慢慢改變企業營運模式,部分新習慣更係由年輕一代所帶起。
後疫情「新常態」對全球最大改變,除咗多咗人在家工作、網上購物外,大眾開始習慣少出街,較多時間留喺屋企。去年有美國調查發現,不少主要城巿嘅飲食習慣已大大改變。以往大眾晚餐時段為七、八點左右開始,但今天已變為五點半。有餐廳表示,五點半晚餐訂座率已高過八點,五點前訂座率比疫情前上升近一倍。大眾除提早晚餐外,連最愛嘅「Happy Hour」都提早或減少。就算繼續有公司Happy Hour聚會,亦少咗人選擇酒精飲品,改為無酒精飲品;有餐廳更表示以前盛行嘅午後社交/企業活動,喺疫情後近乎完全消失。餐廳方因此改變晚餐時段同營業時間,本為晚上八點繁忙時段變成「Last Order」時間,而餐廳關門時間改為九點,同時亦會提供更多飲品選擇,如零酒精啤酒等。另外為配合年青人較健康嘅飲食習慣,餐廳增加咗唔同減肥/健康飲食療法元素供客人選擇。
大眾提早晚餐或減少出外,無疑對飲食業帶來負面影響,但另一方面對家用娛樂相關行業則出現新商機。上述「早歸」年青人對Netflix、YouTube等影片娛樂、電玩遊戲等等嘅需求不斷上升,相關電子軟/硬件行業能睇高一線。另外因早年長時間在家工作/上課,大家習慣視像會議。所以愈來愈多人選擇視像而非面對面社交,令VR視像交友、AI 朋友/伴侶、虛擬聊天等「網上/虛擬社交」漸漸開始流行。
疫後加上近年AI等新科技出現,改變全球生活同消費習慣。未來所有生活模式的生命週期只會愈來愈短,做Marketing已經不能再一本通書睇到老,不停求變先係王道。